CELEX: 32019D0719(01)
Language: bg
Date: 2019-07-16 00:00:00
Title: Решение за изпълнение на Комисията от 16 юли 2019 година за публикуване в Официален вестник на Европейския съюз на посоченото в член 49 от Регламент (ЕС) № 1151/2012 на Европейския парламент и на Съвета заявление за регистрация на наименование — „Pan Galego“/„Pan Gallego“ (ЗГУ)

19.7.2019   
               
               
                  BG
               
               
                  Официален вестник на Европейския съюз
               
               
                  C 243/3
               
            
         РЕШЕНИЕ ЗА ИЗПЪЛНЕНИЕ НА КОМИСИЯТА
         от 16 юли 2019 година
         за публикуване в Официален вестник на Европейския съюз на посоченото в член 49 от Регламент (ЕС) № 1151/2012 на Европейския парламент и на Съвета заявление за регистрация на наименование
         „Pan Galego“/„Pan Gallego“ (ЗГУ)
         (2019/C 243/03)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (1), и по-специално член 50, параграф 2, буква а) от него,
         като има предвид, че:
         
                     (1)
                  
                  
                     Испания изпрати до Комисията заявление за защита на наименованието „Pan Galego“/„Pan Gallego“ в съответствие с член 49, параграф 4 от Регламент (ЕС) № 1151/2012.
                  
               
                     (2)
                  
                  
                     В съответствие с член 50 от Регламент (ЕС) № 1151/2012 Комисията разгледа заявлението и стигна до заключението, че то отговаря на условията, предвидени в посочения регламент.
                  
               
                     (3)
                  
                  
                     С цел да се даде възможност за подаване на уведомления за възражениe в съответствие с член 51 от Регламент (ЕС) № 1151/2012, единният документ и препратката към публикацията на продуктовата спецификация, посочени в член 50, параграф 2, буква а) от същия регламент, за наименованието „Pan Galego“/„Pan Gallego“ следва да се публикуват в Официален вестник на Европейския съюз,
                     
                  
               РЕШИ:
         
            Член единствен
            Единният документ и препратката към публикацията на продуктовата спецификация, посочени в член 50, параграф 2, буква а) от Регламент (ЕС) № 1151/2012, за наименованието „Pan Galego“/„Pan Gallego“ (ЗГУ) се съдържат в приложението към настоящото решение.
            В съответствие с член 51 от Регламент (ЕС) № 1151/2012 публикуването на настоящото решение предоставя право на възражение срещу регистрацията на наименованието, посочено в първата алинея от настоящия член, в рамките на три месеца от датата на публикуване на настоящото решение в Официален вестник на Европейския съюз.
            
         
         
            Съставено в Брюксел на 16 юли 2019 година.
            
               
                  За Комисията
               
               Phil HOGAN
               
                  Член на Комисията
               
            
         
         
            (1)  ОВ L 343, 14.12.2012 г., стр. 1.
      
      
         
            ПРИЛОЖЕНИЕ
            ЕДИНЕН ДОКУМЕНТ
            
               „PAN GALEGO“/„PAN GALLEGO“
            
            
               ЕС № PGI-ES-02321 – 22.9.2017
            
            
               ЗНП ( ) ЗГУ ( X )
            
            1.   Наименование
            
            „Pan Galego“/„Pan Gallego“
            2.   Държава членка или трета държава
            
            Испания
            3.   Описание на селскостопанския продукт или храната
            
            3.1.   Вид продукт
            
            Клас 2.3. Хляб, хлебни изделия, сладкарски и захарни изделия, бисквити и други печива
            3.2.   Описание на продукта, за който се отнася наименованието в точка 1
            
            Продуктът „pan galego“ или „pan gallego“ е хляб с хрупкава кора, чиято твърдост се различава според разновидностите, с мека средина и с многобройни и неравномерно разпределени шупли. Този хляб се приготвя по занаятчийски способ с брашно от мека пшеница (Triticum aestivum, L.), част от която произхожда от сортове и екотипове местна галисийска пшеница (обикновено наричани „trigo país“ (местна пшеница) или „trigo gallego“ (галисийска пшеница), отглеждани в автономна област Галисия. Приготвянето на хляба се характеризира с използването на подкваса (минимум 15 % от теглото на брашното) и на голямо количество вода (минимум 75 литра на 100 kg брашно), както и с продължителни периоди на ферментация (минимум 3 часа) и на изпичане, което пък винаги трябва да става в пещи с каменно дъно или с дъно, изработено от други огнеупорни материали.
            Характеристиките на този вид хляб са следните:
            —   Форма:
            Различават се четири типа „pan gallego“, като всеки е със специфична традиционна форма, а именно:
            
                        —
                     
                     
                        „bolo“ или „hogaza“: със закръглена и неправилна форма, като по горната му част може да има набраздявания. Съотношението му ширина/дължина е приблизително 1:1. Варианти: отгоре му може да има малко хлебно топче във формата на „кок“ или може да бъде с продълговата форма при съотношение ширина/дължина приблизително 1:2. Размерите му варират според теглото, което може да бъде 250, 500, 1 000, 1 500 грама или повече.
                     
                  
                        —
                     
                     
                        „rosca“: с неправилна форма на пръстен и сплескан. Размерите му варират според теглото, което може да бъде 250, 500, 1 000 грама или повече.
                     
                  
                        —
                     
                     
                        „bola“ или „torta“: със закръглена форма и сплескан. В зависимост от географския си произход има различно наименование и традиционно е бил печен преди „bolos“. При тази разновидност има хлябове с тегло 250, 500, 1 000 грама и повече.
                     
                  
                        —
                     
                     
                        „barra“: с продълговата форма, дължина между 40 и 60 cm и тегло 300 грама.
                     
                  —   Кора:
            
                        —
                     
                     
                        Цвят: от златист до тъмнокафяв.
                     
                  
                        —
                     
                     
                        Дебелина: от средна до голяма, по принцип между 3 и 10 mm. В случая на „barra“ дебелината обикновено варира между 1 и 3 mm.
                     
                  
                        —
                     
                     
                        Консистенция: хрупкава и с различна твърдост в зависимост от разновидността („bolos“ и „roscas“ са с по-твърда кора).
                     
                  —   Средина:
            
                        —
                     
                     
                        Цвят: от тъмно бял до бледо кремав.
                     
                  
                        —
                     
                     
                        Структура: мека.
                     
                  
                        —
                     
                     
                        Шупли: многобройни, с неравномерни размери и разпределение.
                     
                  —   Органолептични характеристики:
            По отношение на вкуса и мириса следва да се отбележи, че това е хляб с наситен вкус на пшеница и лека кисела нотка, много ароматен. Твърдата му кора действа като защита, която дава възможност стегнатата му и хрупкава консистенция, както и меката структура на средината да се запазят в продължение на много часове. Поради това е обичайно да се консумира повече от 48 часа след приготвянето му, а дори и повече.
            3.3.   Фуражи (само за продукти от животински произход) и суровини (само за преработени продукти)
            
            Използваните суровини са вода, брашно, подкваса, биологична мая (незадължително) и сол.
            Традиционното приготвяне на този хляб се характеризира с използването на смес от брашно, получено от екотипове или сортове на местна пшеница, отглеждани в Галисия (най-малко 25 %), и силно брашно за печене на база пшеница от други места.
            Брашното от местни сортове пшеница трябва да е с хлебопекарно качество (W) между 100 и 200, съотношение P/L между 0,25 и 0,70, и съдържание на протеини над 12 %. Силното брашно от пшеница от други места трябва да е с показател W над 300.
            Фактът, че се смесват брашна от местна пшеница, които са с високо съдържание на протеини и добро качество на глутена, а също и по-еластични, с брашна от силна и по-твърда пшеница, дава възможност да се получи по-мек хляб с по-рохкава средина.
            Глутенът на повечето от тези местни сортове пшеница е с добро за производството на хляб качество, предвид съдържащия се в него вид глутенини и глиадини.
            3.4.   Специфични етапи на производството, които трябва да бъдат извършени в определения географски район
            
            Всички етапи на приготвянето трябва да се извършват в определения географски район.
            При процеса на приготвяне се спазва традиционният метод, така че повечето операции се извършват ръчно. Той включва следните етапи:
            
                        а)
                     
                     
                        замесване
                     
                  
                        б)
                     
                     
                        втасване на партиди (втасване на тестото преди разделяне)
                     
                  
                        в)
                     
                     
                        разделяне
                     
                  
                        г)
                     
                     
                        втасване на топка (незадължително)
                     
                  
                        д)
                     
                     
                        оформяне
                     
                  
                        е)
                     
                     
                        втасване на отделните парчета (незадължително)
                     
                  
                        ж)
                     
                     
                        изпичане
                     
                  
                        з)
                     
                     
                        охлаждане
                     
                  3.5.   Специфични правила за рязане, настъргване, опаковане и др. на продукта, за който се отнася наименованието
            
            Хлябът се опакова в самите производствени съоръжения под формата на цели парчета с цел предлагането му на пазара. Разрешено е нарязването в търговския обект на еднакви по форма или по-големи от 1 500 грама парчета, при условие че това става в присъствието на потребителите.
            Необходимостта продуктът да се опакова в производствените съоръжения се обуславя от две причини: от една страна, за да се спазят по-добре условията за хигиена на продукта, а от друга страна — за да се улесни контролът на проследимостта, предвид обстоятелството, че опаковката съдържа печат за гаранция (контраетикет), с който всяко парче се идентифицира индивидуално.
            3.6.   Специфични правила за етикетиране на продукта, за който се отнася регистрираното наименование
            
            Опаковката, използвана за предлаганите на пазара хлябове със ЗГУ „Pan galego“/„Pan gallego“, след като са сертифицирани като отговарящи на спецификациите от продуктовата спецификация, трябва освен собствения търговски етикет на производителя да съдържа етикет с буквено-цифров код и съответно номериране (контраетикет), който ще се използва под надзора на контролния орган. Върху контраетикета трябва да фигурира изобразеното по-долу официално лого на защитеното географско указание:
            4.   Кратко определение на географския район
            
            Районът на производство на обхванатия със защитеното географско указание „Pan galego“/„Pan gallego“ хляб включва цялата автономна област Галисия.
            5.   Връзка с географския район
            
            Регистрацията на това географско указание се основава едновременно на определени специфични характеристики, свързани със средата, с нейните природни и човешки фактори, и на репутацията, с която се ползва продуктът.
            5.1.   Репутация
            
            В кулинарната литература на Галисия наистина има забележителни текстове, в които се споменава този продукт, но този хляб присъства и в други сфери на галисийската култура, като например в художествената литература, в народните песни и в изобразителното изкуство. Като пример може да посочим, че един от най-великите автори на галисийската литература Ramón Otero Pedrayo е написал дълга поема (Xeórxicas do pan galego), посветена на този продукт.
            В продължение на векове консумираният в по-голямата част от Галисия хляб се е приготвял предимно на основата на ръж, както и на царевица — след появата на тази нова зърнена култура, пренесена от Америка. Пшениченият хляб или „бял хляб“ е бил по принцип рядко срещан хранителен продукт, който само най-богатите са можели да си позволят. Народните маси е трябвало да се задоволяват с консумирането му само при важни поводи.
            Все пак хлябът „pan gallego“, който сега е признат на целия испански пазар, по същество е хляб на основата на пшеничено брашно. Масовото разпространение на производството на хляба „pan gallego“ на основата на брашна, в които са смесени местни и от други места сортове пшеница, датира сравнително отскоро, тъй като води началото си от средата на миналия век, когато в Испания започва икономическото възстановяване след гражданската война.
            За потвърждаване на репутацията, с която се ползва понастоящем „pan gallego“, можем да цитираме различни произведения с гастрономическо съдържание:
            
                        —
                     
                     
                        Iban Yarza, журналист, автор на гастрономическа литература и един от най-големите специалисти в областта на хляба понастоящем в Испания, в книгата си Pan de pueblo [Хляб на народа] (2017 г.) няколко пъти споменава качествения хляб, произвеждан в Галисия, и цитира известна хлебопекарница, квалифицирайки я като „една от катедралите на „pan gallego“.
                     
                  
                        —
                     
                     
                        Xavier Barriga в Recetas caseras con pan de ayer [Домашни рецепти с вчерашен хляб] (2011 г.) препоръчва използването на „pan gallego“ за приготвяне на различни рецепти.
                     
                  
                        —
                     
                     
                        Ángel Gil Hernández в Libro Blanco del Pan [Бяла книга за хляба] (2015 г.) споменава и „pan gallego“, като посочва, че „тестото трябва да премине през продължителни ферментации“.
                     
                  
                        —
                     
                     
                        В The cook's guide to bread [Ръководство за хляба] на Christine Ingram и Jennie Shapter (1999 г.) може да се прочете любопитно описание на този хляб: „The pan gallego often looks like a squashy cottage loaf with a top knot“ [„Рan gallego“ често представлява мек самун с малка хлебна топка отгоре му във формата на „кок“].
                     
                  Американецът Rick Steves в книгата си Spain and Portugal in 22 days [Испания и Португалия за 22 дни] също препоръчва да се опита „pan gallego“, определен като отличен:
            
               „For your picnic we recommend a cheese called La Tetilla, and the excellent Galician bread“ [За вашия пикник препоръчваме сирене, което се нарича La Tetilla, и отличния хляб „pan gallego“.]
            Доказателства за тази репутация можем да намерим също и в различни уебсайтове и блогове:
            
                        —
                     
                     
                        Хлябът „pan gallego“ е посочен като един от най-добрите в света в статията „La vuelta al mundo en 23 panes“ [Обиколка на света с 23 хляба], публикувана от онлайн списанието Traveler през 2014 г.
                     
                  
                        —
                     
                     
                        През ноември 2017 г. El Comidista [Гурме] – един от най-следваните гастрономически блогове в Испания – публикува статия, озаглавена „¿Por qué el pan suele ser mejor en Galicia que en el resto de España?“ [Защо хлябът в Галисия по принцип е по-добър отколкото в останалата част на Испания?]
                     
                  На „рan gallego“ са били посветени също и популярни телевизионни програми в Испания: през 2010 г. „España directo“ излъчва репортаж, озаглавен „Al rico pan gallego“ [Вкусният „pan gallego“], а през 2011 г. „Gente“ излъчва друг репортаж, озаглавен „Os desvelamos los secretos del pan gallego“ [Разкриваме ви тайните на хляба „pan gallego“].
            5.2.   Връзка с естествената среда
            
            а)   Специфични характеристики на географския район: физическа среда и човешки фактор
            
            При прекосяването на Галисия от север на юг се преминава от океански към умерен океански климат. Освен това релефът на Галисия се характеризира с умерено високи планини и значителна мрежа от реки, по течението на които има безброй мелници, свидетелстващи на свой ред за връзката на тази земя с хляба. Нещо повече, съчетанието на дъждовен климат и скали с палеозойски произход е позволило образуването на кисели и слабо развити почви. Подобно на тези видове почви и водите на Галисия се характеризират с мекотата си и със слабата си варовитост.
            Отглеждането на пшеница, макар и силно намалено, запазва изцяло значението си в определени райони, където почвено-климатичните условия са идеални. През последните години нуждата хлебарите да разполагат с качествена суровина за своите продукти доведе до подновен интерес към тази култура.
            Що се отнася до човешкия фактор, следва да се отбележи, че „pan gallego“ все още се произвежда както някога, по занаятчийски способ, съгласно традиционните умения, предавани от поколение на поколение. Единствено мъжете и жените от определения географски район притежават уменията и познанията за смесване в различни пропорции в зависимост от желанието на хлебаря на брашната от пшеница с произход от Галисия и от други места, за правилно използване на подквасата, за осигуряване на дълги периоди за втасване, за да се даде възможност за бавна ферментация, за ръчно оформяне на хлябовете в характерните им форми, за правилно използване на старинните каменни пещи на дърва или на съвременните им разновидности, при които се използват други горива или които работят с електричество, но имат огнеупорно дъно и хлябът се пече бавно.
            б)   Специфични характеристики на продукта
            
            „Рan gallego“ има специфични характеристики, които ясно го отличават от другите хлябове. Първата е типичната форма на някои от най-разпространените му разновидности, като например „bolo“, който много често има отгоре си нещо като „кок“, а също и „rosca“. Провинциалният вид на кората му, както и нейният цвят (по-тъмен от този на промишлено приготвените хлябове), нейната дебелина и твърдост също са характерни елементи. Що се отнася до средината, нейният цвят е по-тъмен от този на другите хлябове, приготвени на основата на пшеница. Освен това тя е много мека и има многобройни и неправилни шупли. И накрая, този хляб се характеризира със силния си аромат и наситения си вкус, в който се усеща известна степен на киселинност.
            в)   Взаимодействие между естествената среда и специфичните характеристики на продукта
            
            Характеристиките на този хляб се дължат на традиционния метод на приготвяне, основан на уменията на мъжете и жените от тази територия.
            Процесите са бавни поради използването на подкваса за ферментацията, което води до получаване на хляб с мека средина и с много шупли, с наситен вкус и с лека кисела нотка.
            Използването на брашна от екотипове местна пшеница, смесени изкусно – по преценка на мъжете и жените хлебари от Галисия – с брашна от пшеница от други места, също е характерен елемент за този хляб, който оказва влияние върху специфичните му характеристики. Качествата на „pan gallego“, които му се придават от брашното от повечето екотипове местна пшеница, се дължат на високото съдържание на протеини, на съдържанието на глутен с добро качество за производството на хляб и на добрата еластичност на това брашно. Хлебопекарните качества на тези брашна обаче са от средни до слаби, което традиционно е карало хлебарите да ги смесват в различни пропорции с брашна с по-висок показател за хлебопекарните качества и с по-голяма здравина, получени обикновено от внесена от Кастилия пшеница. Използването на тези местни брашна играе роля също и за цвета на средината, който е по-тъмен от този на другите хлябове на основата на пшеница, а според хлебарите занаятчии тези брашна придават на хляба по-наситен аромат и вкус. Що се отнася до този последен пункт, доказано е, че определени съставки на брашното придават аромати на хляба, и това е причината използването на тези брашна да оказва влияние върху органолептичните характеристики на хляба.
            Водата е много важна съставка при приготвянето на хляба: тя хидратира протеините, допринася за образуването на глутена, а също така хидратира и гранулите скорбяла, за да се гарантира по-нататъшното им желиране на етапа на изпичането. Степента на твърдост на водата е свързана с общата концентрация на Ca2+ и Mg2+ йони. Разтворените във водата вещества може да имат значително въздействие както върху процеса на ферментация, така и върху този на изпичане. Така например прекалено твърдата вода има ограничаващ ефект върху глутена и забавя ферментацията, предвид обстоятелството, че минералите затрудняват абсорбирането на водата от протеините на брашното. Фактът, че водата в Галисия в общия случай е по-мека отколкото в доста голяма част от Пиренейския полуостров, дава възможност за по-голямо хидратиране на тестото, което е отличителен елемент на „pan gallego“, приготвян с най-малко 75 литра вода на 100 kg брашно.
            Използването в пещите на огнеупорно дъно също е определящ фактор за характеристиките на този хляб. Такова дъно имитира ефекта на старите каменни пещи на дърва, които все още са многобройни в Галисия, защото позволява топлината да се разпредели по-равномерно и да се извърши продължително изпичане, в резултат на което се постига дебелата и хрупкава кора на този хляб, както и „провинциалният“ му вид, който ясно го отличава от другите хлябове, особено в очите на потребителите. Следователно продължителността на изпичане, която при този хляб е много по-голяма в сравнение с произвежданите по по-промишлен способ и е плод на уменията на хлебарите от района, също е елемент, който свързва характеристиките на този продукт с територията, на която се приготвя.
            
               Препратка към публикуваната спецификация на продукта
            
            http://mediorural.xunta.gal/fileadmin/arquivos//alimentacion/produtos_calidade/2018/Pliego_condiciones_IGP_PAN_GALEGO_mayo_2018__C_.pdf